  Туспуктэм udmurt.ru сайтысь Удмурт дунне Греко-римской нюръяськонъя куинь полэс Олимпийской чемпион, сенатор, «Огъя Россия» партилэн этикая комиссиезлэн ёзчиез Александр Карелин Удмуртилэн Тӧроеныз, «Огъя Россия» партилэн Удмуртиысь ёзэзлэн секретареныз Александр Бречаловен ӵош шаерысьтымы спортэн вырон понна тужгес но бадӟым залъёсы вуылӥз. Одӥгез соос пӧлысь — «Баскетболлэн юртэз». Со аслэсьтыз ӧсъёссэ сӥзьыл усьтӥз. Татын баскетболэн, гандболэн, капчи атлетикаен 400-лэсь трос адями выре. Со сяна Александр Карелинлы возьматӥзы олимпийской резервъя В.В. Лукин нимо школаез. Дано куно ГТО куронъёсты быдэстэм пиналъёсты пусйиз, бӧрысь борьбая тренировкае вуылӥз, егит нюръяськисьёсын вераськиз. Нош «Инву» уян комплексын куноос бассейнъёсты, тренажерной залэз учкизы. Татын огшоры уянэн сяна выро синхронной уянэн, триатлонэн, пятиборьеен. Толэзьлы быдэ татын бадӟым ӵошатсконъёс ортчыло. — Удмуртиын трос ӟеч объектъёс, — вераз Александр Карелин, — саклык висъяно школаосысь спортзалъёслы но. — 2021-тӥ арын «Огъя Россия» партилэн «Детский спорт» проектэз улсын 21 спортзал тупатэмын, 21 спортивной клуб усьтэмын вал. Мугорез кыдатон но тазалыкез юнматон понна Ижкарын но Можгаын комплексъёс кылдэмын, — вераз Александр Бречалов.  